Olduvajus

Olduvajus (arba Olduvajaus tarpeklis; ) – stačiašlaitis slėnis Tanzanijos šiaurėje, Serengetyje, Didžiajame riftiniame slėnyje. Nusidriekęs 48 km. Pavadintas pagal čia augančio Sansevieria ehrenbergii augalo pavadinimą masajų kalba (oldupai).

Olduvajaus slėnis žymus savo priešistorinių hominidų archeologinėmis radimvietėmis. Maždaug prieš 1,9 mln. metų čia gyveno Homo habilis žmonės, vėliau juos pakeitė Paranthropus boisei, prieš 1,2 mln. metų – Homo erectus, o paskutinius 17 tūkst. metų – Homo sapiens. Slėnyje randama pirmykščių žmonių fosilijų, jų naudotų akmeninių ir kaulinių įrankių liekanų. Čia taip pat rasta ir uolų tapybos pavyzdžių.

Manoma, kad prieš 1,9-1,7 mln. metų Olduvajuje gyvenę hominidai užsiėmė daugiausia valgomųjų augalų rankiojimu, o mėsa sudarė menką dalį jų raciono. Pagal čia randamus įrankius bandoma susidaryti vaizdinį, kaip šie hominidai formavo savo socialinę elgseną.

Kategorija:Tanzanijos geografija
Kategorija:Afrikos archeologija